En 22-årig mand blev natten til mandag tilsyneladende stukket i låret med en kniv. Men han så ikke gerningsmanden.

Omkring klokken 03.30 var den unge mand på vej hjem fra en bytur. Han går på et stisystem ved Krogen i Frederikshavn, da han pludseligt mærker det, han tror er et puf i ryggen eller lænden. Han kunne ikke se nogen gerningsmand, men opdager at han bløder og er stukket i højre lår, oplyser vagtchef Carsten Kjær, Nordjyllands Politi. Ifølge vagtchefen blev den unge mand tjekket på skadestuen, men slap fra det mulige overfald uden større skader. Politiet afviser, at manden har revet sig på en busk eller noget lignende. - Det er meget mystisk, men den unge mand virker troværdig. Vi hører meget gerne fra vidner, hvis nogen har set noget omkring gerningstidspunktet, siger vagtchef Carsten Kjær.